b'\n_START_ARTICLE_\nPrimo\xc5\xbe Lavren\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nBogoslovje je \xc5\xa1tudiral v Gradcu, kjer je bil 10. junija 1732 tudi posve\xc4\x8den v ma\xc5\xa1nika, 27. oktobra 1735 pa je postal jezuit. Slu\xc5\xbebo pridigarja in misijonarja je od leta 1750 do 1758 opravljal v Trstu, Celovcu in Mariboru. Literarno je za\xc4\x8del delovati \xc5\xbee v Gradcu, kjer je 1728 v latin\xc5\xa1\xc4\x8dini izdal Mensis chronologicus, 1732 pa za dosego bakalavreata (bakalavreat je bila prva, najni\xc5\xbeja stopnja akademske izobrazbe na vseu\xc4\x8dili\xc5\xa1\xc4\x8dih v zahodni Evropi, sedaj samo \xc5\xa1e v Veliki Britaniji) skupno z Antonom Francem Obrezo iz Cerknice in Matijo Pre\xc5\xa1ernom iz Radovljice Epitome Chronologica Scriptorum Ecclesiasticorum a Moyse usque ad an. 1000. Kasneje je zaradi prakti\xc4\x8dnih potreb pri svojem misijonarskem in pridigarskem delu med Slovenci zlo\xc5\xbeil ve\xc4\x8d slovenskih pesmi. Njegove pesmi so ljubljanski in celov\xc5\xa1ki jezuitje v Parhamerjevem katekizmu ponatiskovali nad dvajset let, druga\xc4\x8de pa v slovenski cerkveni pesmi niso pustile ve\xc4\x8djih sledov.'